
Analiza razmer in predlogi sprememb pri izvajanju 

prenovljenega programa v zadnjem triletju osnovne šole (devetletka)

Starši, združeni v Aktivu svetov staršev ljubljanskih osnovnih šol, podpiramo osnovna izhodišča projekta prenove osnovne šole (OŠ), to je razbremeniti učence in jim omogočiti boljše obvladovanje osnovnih učnih vsebin. Dobro se namreč zavedamo ključnega pomena znanja za prihodnost naših otrok in celotne družbe. Zavedamo pa se tudi, da bodo učenci znanje uspešno osvajali in kasneje nadgrajevali le, če bodo ob šolanju ohranili prirojeno učno motivacijo in jim bo omogočen kvaliteten in vsestranski psihosocialni in osebnostni razvoj.

Osnovno šolstvo je zelo kompleksen sistem, nedavna reforma pa je v zlasti v zadnje triletje OŠ uvedla številne vsebinske in formalne novosti, katerih združenih učinkov verjetno ni bilo moč zanesljivo predvideti. Zato nas zelo veseli, da v najodgovornejših državnih organih in institucijah obstaja resna pripravljenost za izvedbo popravkov na podlagi kritične analize izkušenj iz prvih let izvajanja novega programa. K temu procesu bi radi prispevali z opisom nekaterih konkretnih težav, ki smo jih starši, organizirani v Aktivu svetov staršev ljubljanskih osnovnih šol, zaznali pri izvajanju novega programa v zadnjem triletju devetletke. V nadaljevanju predstavljamo in argumentiramo nekaj predlogov sprememb, pa tudi nekaj mnenj glede vprašanj, o katerih bo v naslednjih mesecih verjetno potekala poglobljena strokovna razprava. 

Pričakujemo, da bodo pri nadaljnji razpravi in odločanju o zajetih vprašanjih pretehtani tudi predstavljeni predlogi in argumenti. Ker gre nedvomno za zelo zapletene in večplastne probleme, ki jih ni mogoče dokončno obdelati v takem pismu, bi želeli dobiti tudi priložnost, da podamo dodatna pojasnila v neposrednih stikih s predstavniki pristojnih državnih organov in institucij.

Preobremenjenost učencev: Ali obstaja in kje so možni vzroki ?
V osnovnih šolah naj zaenkrat ne bi opažali večjih težav zaradi preobremenjenosti učencev. Upoštevati pa je potrebno, da v večini primerov prav starši poskrbimo, da otroci kljub utrujenosti opravijo nujne šolske obveznosti. Da je zaloga prostega časa za poglabljanje učne snovi, razvijanje ostalih interesov, sprostitev, šport in socialno življenje pri marsikom nevarno skopnela, lahko zato kompetentno ocenijo le starši. Ti so se lani - v prvem letu frontalnega uvajanja devetletke - v tem smislu tudi množično izrekali v pozivih svetov staršev, posamičnih pismih ministru, nastopih v medijih, anketah in se z namenom izboljšanja razmer celo organizirali v nove strukture civilne družbe. Te signale je potrebno obravnavati resno in odgovorno, saj nedvoumna objektivna analiza razmer, kot kaže, ne obstaja. Ko bo eventualne resnejše posledice (npr. nadaljnji porast anksioznosti in agresivnosti ter psihosomatskih obolenj) zabeležila uradna statistika, bo za nekaj generacij otrok že prepozno za korekcije.

Obremenjenost učencev je seveda težko objektivno izmeriti, še teže pa kategorično postaviti sprejemljivo mejo obremenjenosti za vse učence. Vendar pa se lahko pri oceni razmer opremo na sledeče delne informacije:

· Inštitut za varovanje zdravja (IVZ) RS je ugotovil, da kar tri četrtine otrok v starosti od devet do enajst let kaže ob obisku zdravnika en znak stresa (bolečine v trebuhu, prsnem košu, glavoboli, motnje spanja, razdražljivost...).

· Mednarodna študija Obnašanje v zvezi z zdravjem v šolskem obdobju (IVZ RS) je pokazala, da so po občutku obremenjenosti s šolo slovenski 13-letniki na 3. mestu med 37 državami iz Evrope in severne Amerike.
 Navedeni učenci so obiskovali 7. razred osemletne OŠ (vzorčenje spomladi 2002).

· Ista študija je pokazala negativno korelacijo med občutkom obremenjenosti in dejanskim znanjem. Z večanjem obremenitev in zahtev do učencev torej ne pridemo nujno do več znanja, ampak pogosteje velja prav obratno.

· Sedmošolci v devetletki (frontalno uvajanje) se počutijo še bolj obremenjeni kot sedmošolci v osemletki.
 Tudi objektivna meritev je pokazala, da imajo devetletkarji na tipičen šolski dan kar 0,5 ure manj prostega časa, čeprav manj obiskujejo izvenšolske dejavnosti – ob tem pa so v povprečju skoraj eno leto mlajši! 

· Devetletkarji (frontalno uvajanje) porabijo več časa za reševanje domačih nalog in učenje ter hodijo spat kasneje kot vrstniki v poskusnem uvajanju.3 

· Devetletkarji (frontalno uvajanje) so med razlogi za izostajanje iz šole navedli tudi: strah pred posameznimi učitelji, strah pred spraševanjem, glavobole in bolečine v trebuhu. Ti razlogi so se med osemletkarji pojavili zelo redko, med devetletkarji iz poskusnega izvajanja pa sploh ne.3 
Navedeno (pa tudi nekaj drugih značilnih razlik, opaženih v študiji) verjetno kaže na poseben položaj učencev na vzorčnih šolah in tako postavlja pod vprašaj veljavnost rezultatov evalvacij za splošno populacijo.

· Sedmošolci v devetletki so pri matematiki in naravoslovnih vedah v povprečju pokazali manj znanja kot osmošolci v osemletki.
  V prvi študiji ugotovljena negativna korelacija med občutkom obremenjenosti in znanjem je bila torej ponovno potrjena.

Poglejmo, katere so najbolj očitne razlike med reformiranim (''devetletka'') in predhodnim, osemletnim programom OŠ, ki bi lahko bile izvor povečanega občutka obremenjenosti in nižjega nivoja znanja pri temeljnih predmetih:

1. Z uvedbo devetletke se je izdatno povečalo število šolskih ur v zadnjem triletju OŠ. V sedmem razredu devetletke (7.r./9) imajo učenci sedaj 28–31 ur pouka tedensko, medtem ko so jih v osemletki imeli pri enaki starosti le 26,5. Število šolskih ur je med sošolci različno, saj lahko po novem izberejo tri ali pa dva izbirna predmeta. Za nameček pouk drugega (in tretjega) tujega jezika obsega dve uri tedensko, vsi ostali izbirni predmeti (IP) pa le po eno. Učenci, ki izberejo dva dodatna tuja jezika celo presežejo z zakonom predpisano največjo urno obremenitev (ZOsn, 35. člen: največ 30 ur pouka tedensko)! To se v praksi ''rešuje'' s pisnim privoljenjem staršev. Sprašujemo pa se, ali je sprejemljivo, da podpis starša suspendira zakon, ki naj bi ščitil otroka pred preobremenitvijo?

Zlasti izrazito občutijo povečanje števila ur učenci, ko v 7.r./9 prehajajo iz 5.r. osemletke - to bo na večini OŠ trajalo vse do leta 2008/09 in nekaj manj le na tistih redkih šolah, ki so devetletko v 1.r. uvedle predčasno. Pri tem se število šolskih ur naenkrat poveča s 23,5 na 28–31 ur tedensko (t.j. za 20–32%), nato pa ostane nespremenjeno do konca OŠ. 

2. Še bolj neugodno za učence pa je veliko povečanje števila šolskih predmetov. Učenci imajo v 7.r./9 sedaj neverjetnih 14–15 predmetov, kar je 3–4 predmete več, kot bi jih imeli v 6.r./8.  Navedeno povečanje gre na račun novo uvedenih izbirnih predmetov (IP) in gospodinjstva, ki se v prehodnem obdobju izvaja kar povrh rednega predmetnika.  Število predmetov v 8.r./9 še narase na 15–16, oz. celo 16–17 na tistih OŠ, ki tudi v 8.r. izvajajo pouk gospodinjstva (o tem vsebinsko pišemo kasneje).

Povečan obseg pouka torej ni usmerjen v temeljitejšo obravnavo in utrjevanje ključnih znanj, ampak v podajanje dodatnih, manj pomembnih izbirnih vsebin. 

3. Za razliko od osemletke so v zadnjem triletju devetletke vsi predmeti številsko ocenjevani. Pri prehodu iz 5.r./8 doživijo učenci brutalen preskok z 8 predmetov - od tega le 5 s številskimi ocenami - na 14–15 ocenjevanih predmetov. Število ocenjevanih predmetov se jim torej naenkrat poveča za do 200%! To je posledica ne le povečanega števila predmetov, ampak tudi uvedbe številskega ocenjevanja ''vzgojnih'' predmetov (glasbena, likovna in športna vzgoja). Vse te ocene vplivajo tudi na splošni učni uspeh, ki učenca formalno kvalificira (ali pa ne!) za nadaljnje izobraževanje na izbrani srednji šoli.

Ugotavljamo, da imajo učitelji pogosto velike težave zagotoviti predpisano število ocen v skladu z omejitvami iz Pravilnika o ocenjevanju. Po daljših odsotnostih učenca so včasih tudi ''prisiljeni'' kršiti pravilnik, pri čemer seveda računajo na razumevanje učencev (in njihovih staršev). 

4. Uvedba treh IP je povzročila tudi bistveno poslabšanje urnikov. Zaradi koordiniranja obiska so ti predmeti namreč praviloma na urniku ob 7h zjutraj (''predura''), ali pa 7. in 8. učno uro. Večina učencev ima vsaj en dan v tednu 8 ur pouka (npr. od 8:00 do 15:20 s 30-minutnim odmorom za kosilo), medtem ko je bil v osemletki že dan s 7 urami izjema. Mnogo pogostejše so tudi ure čakanja (''luknje''). 

Nedvomno je že priprava na dan z 8 učnimi urami za 12-letnega otroka izredno stresna. Zaradi utrujenosti na tak dan nujno trpi tudi kvaliteta pouka, popoldan pa tudi domače delo in učenje. Za sprostitvene dejavnosti in celo počitek pogosto ne ostane dovolj časa. Zaradi neenakomerne obremenitve skozi teden in lukenj v urniku je izraba časa v povprečju bistveno slabša, povezani stres pa neprimerno večji, kot kaže enostavno preštevanje šolskih ur. Učenci, ki obiskujejo izvenšolske dejavnosti, se občasno znajdejo v skoraj brezizhodnih situacijah. 

Če povzamemo, imajo po uvedbi devetletke učenci večje število šolskih ur, pri marsikom pa se je čas prebit v šoli še dodatno podaljšal zaradi lukenj v urniku. Učencem ostane objektivno manj časa za domače delo kot prejšnjim generacijam, pri tem pa ga del porabijo še za nekatere IP. Nenormalno dolgi šolski dnevi zmanjšujejo učinkovitost dela v šoli in doma, s čimer dodatno krajšajo razpoložljivi čas za socialne in sprostitvene dejavnosti ter počitek. Zato je povsem razumljivo, da učenci po prenovi programa OŠ počutijo bistveno bolj obremenjene s šolskim delom, objektivne raziskave pa zaznavajo porast simptomov stresa in znižan nivo osvojenih ključnih znanj. Naj še enkrat ponovimo, da je oboje v popolnem nasprotju z deklariranimi cilji reforme OŠ. 

Izbirni predmeti (IP)

Dva ali trije IP?

Z devetletko uvedeni IP povečujejo obremenitev učencev na vsaj štiri načine: večajo število ur pouka, večajo količino domačega dela in učenja, večajo število ocenjevanj in pomembno slabšajo urnike. Vse to jemlje del časa in energije, ki bi ju učenci lahko posvetili osvajanju temeljnih učnih vsebin, razvijanjem ostalih interesov in počitku. 

Na pritisk strokovne in laične javnosti je poleti 2004 prišlo do manjšega popravka zakona o osnovni šoli. Učenci so lahko v letošnjem šolskem letu tako izbrali bodisi tri, ali pa le dva IP. To je sicer korak v pravo smer in marsikomu se je položaj s tem že nekoliko izboljšal. Vendar pa glede na veliko povečanje obremenitev ob reformi in navedene praktične težave starši ocenjujemo, da bi za boljše doseganje ciljev reforme morali iti pri korekciji še nekoliko dlje. 

V kolikor bo večina učencev tudi v bodoče izbrala po tri IP, bo namreč še vedno nemogoče sestaviti skozi teden enakomerno obremenjujoče urnike za vse učence. Tudi za tiste, ki se bodo obiskovanju tretjega IP odrekli, s tem povezane težave torej ne bodo odpravljene - v najslabšem primeru lahko pridobijo le luknjo v urniku. V prihodnje lahko pričakujemo celo nadaljnje poslabšanje urnikov, saj bo potrebno uskladiti obiskovanje nekaterih IP za tri generacije učencev, dodatno omejitev pri sestavljanju urnikov pa predstavlja še nivojski pouk z zunanjo diferenciacijo v 8. in 9. razredu. Na OŠ s prostorskimi ali kadrovskimi omejitvami bo torej še več predur in lukenj, morda bo potrebna tudi uvedba 9. šolske ure.

Nadalje pričakujemo pri izvajanju te izvirne zakonske rešitve nekaj doslej nepoznanih težav. Ker imajo po novem učenci različno število predmetov (!), se bosta tistim, ki obiskujejo tri IP, pri izračunu uspeha upoštevali le dve višji oceni. Tak položaj je privilegiran, to pa lahko deluje kot spodbuda, da se učenci odločajo za tri IP, četudi s stališča obremenjenosti to zanje ni primerno. Dejansko so se po naših podatkih v tem šolskem letu učenci 7. razreda večinsko odločali za tri IP, učenci 8. pa – na podlagi izkušnje iz prejšnjega leta – le za dva. (Z uradnimi podatki na nivoju države ne razpolagamo, na tipični ljubljanski OŠ pa obiskuje tri IP v 7. razredu okrog 75% učencev, v 8. pa le 25–30%.) Tako je povprečna urna obremenitev v 7.r./9 de facto višja kot v 8.r./9.

Dodatne težave lahko pričakujemo med šolskim letom, ko bodo učenci s tremi IP ugotovili, kateri jih najmanj zanima. Obiska tega predmeta seveda ne bodo smeli opustiti, ker pa najnižja ocena ne bo vplivala na uspeh, bodo verjetno nehali tvorno sodelovati. Disciplina in kvaliteta pouka bosta trpela, prizadeti pa bodo tisti učenci, ki jih obravnavana snov zanima. 

(Predlog 1)   V 7., 8. in 9. razredu OŠ naj postaneta za vse učence obvezna le po dva IP. 

Predlagana rešitev vsebinsko ni daleč od trenutno veljavne, odpravlja ali zmanjšuje pa prej navedene težave. Da znanje bodočih generacij s tem ne bi bilo prizadeto nas prepriča že bežen pogled na spisek možnih IP. Nasprotno, zaradi prej navedenih argumentov ocenjujemo, da prav veliko število IP znatno prispeva k slabšemu obvladovanju ključnih vsebin in občutku obremenjenosti s šolskim delom (stres). V anketi, ki smo jo izvedli maja 2004 med starši učencev 7.r./9 ljubljanskih osnovnih šol (n = 515), se je za zmanjšanje števila IP s 3 na 2 izreklo 91% staršev, 44% pa jih je podprlo ukinitev vseh treh IP.

Število predpisanih šolskih ur v zadnjem triletju na ta način tudi ob izbiri drugega tujega jezika ne bi doseglo zakonske meje, kar bi omogočilo nekatere spremembe predmetnika. Morda bi veljalo razmisliti npr. o premiku predmeta etika in družba iz 7. in 8.r. v 8. in 9.r. – v 7. razredu imajo otroci vendar šele prvič zgodovino! S tem dodatnim ukrepom bi število šolskih ur skozi zadnje triletje smiselno naraščalo (26,5–28,5, 28–30, 29–30), število predmetov pa bi bilo 12, 15 in 14, kar je gotovo ustrezneje kot sedaj (13–14, 15–16, 13–14). Nenazadnje bi lahko sproščeno uro v 7.r. po temeljitem razmisleku celo dodelili kateremu od osnovnih predmetov, s čimer bi omogočili boljše obvladovanje snovi in razbremenili domače delo. Navedene rešitve so ustrezne tudi za učence, ki bodo v zadnje triletje prehajali iz 6.r./9 (26 ur, 11 predmetov). 

Ambicioznejšim učencem seveda ostanejo na razpolago krožki in druge izvenšolske dejavnosti. (Morda pa bi po premisleku lahko posameznim učencem dovolili, da obiskujejo tretji IP, vendar le s pisnim privoljenjem staršev in v kolikor to dopuščata velikost formiranih skupin in urnik, ter pod pogojem da ne presežejo 30 ur pouka tedensko (zakonska omejitev). Stvar nadaljnje presoje je tudi, ali bi se ocena prostovoljno obiskovanega tretjega IP vpisala v spričevalo, vsekakor pa ne bi smela vplivati na učni uspeh.) 

Neustrezno zakonsko omejevanje pri izbiri IP

Po veljavnem zakonu (ZOsn, 17. člen) se vsi IP delijo v dve skupini: naravoslovno-tehnične in družboslovno-humanistične, učenec pa mora obiskovati vsaj en IP iz vsake skupine. V praksi se izkaže, da je navedena delitev nekoliko prisiljena, omejitev pri izbiri pa zaradi velike heterogenosti skupin pogosto povsem nelogična. Tako je prepovedano izbrati npr. logiko, obdelavo lesa in šport za zdravje, saj so vsi razvrščeni v prvo skupino. Podobno so španščina, turistična vzgoja in ples vsi ‘družboslovni’, zato je tudi tak izbor prepovedan. Po drugi strani pa je možno izbrati dva zelo sorodna predmeta (npr. dva športna ali pa francoščino in latinščino), če je le tretji IP iz nasprotne skupine. 

Neustreznost veljavne rešitve je še bolj očitna po lanski dopolnitvi zakona, saj tudi učencem, ki izberejo le dva IP, prepoveduje izbiro dveh predmetov iz iste skupine. Tem je tako prepovedana kar polovica vseh kombinacij (npr. francoščina in likovno izražanje, ali pa kemijski poskusi in šport za zdravje). Soočen s temi argumenti je prejšnji minister dr. Gaber na posvetu z ravnatelji in predstavniki svetov staršev z ljubljanskega območja (5.5. 2004) javno najavil ponovno presojo sistema izbire IP na pristojnem strokovnem svetu – do katere pa po naših informacijah ni prišlo. 

(2)  Če izhajamo iz domneve, da vsi učenci pridobijo zadostno in zaokroženo osnovno izobrazbo pri pouku obveznih predmetov, za opisano zakonsko omejevanje izbire IP ne vidimo smiselne podlage; predvsem pa je v očitnem nasprotju z deklariranim načelom izbire po lastnih interesih. Ker se omejitev dejansko nanaša le na eno uro tedensko, zapleta postopek izbire in pogosto povzroča nezadovoljstvo učencev, bi bilo morda najbolje, da se omejitve pri izbiri IP povsem ukinejo. 

(2b)  Edini sprejemljivi razlog za omejevanje pri izbiri IP vidimo v skrbi, da ne bi bili nekateri učenci obremenjeni izpod, drugi pa preko svojih zmožnosti. Če je temu tako, bi bilo IP bolje razdeliti na ''učne'' in ''vzgojne'' - med slednje bi dali vse športne, umetniško-izrazne in druge podobne IP. Vsak učenec bi izbral po en IP iz vsakega sklopa, izbira znotraj sklopa pa bi bila povsem prosta. Tak sistem bi tudi v primeru, da se predmeti iz drugega sklopa ne bi več številsko ocenjevali (glej predlog št. 5), zagotovil, da imajo vsi učenci v spričevalu enako število ocen.

(2c)  V kolikor bi se prejšnja predloga izkazala za strokovno nesprejemljiva, pa bi bilo IP smiselno razdeliti v več vsebinsko zaokroženih skupin (npr. naravoslovni, tehnični, družboslovni, jezikoslovni, umetniško-ustvarjalni, športni), učencem pa preprečiti le izbor dveh IP iz iste skupine. Šolam bi tedaj lahko zapovedali izvajanje vsaj enega IP iz vsake skupine - tako bi preveliko specializacijo preprečili tudi njim! 

(Na neki ljubljanski OŠ se od ''družboslovnih'' IP letos izvaja le likovno snovanje in latinščino. Po sedanji ureditvi sme učenec obiskovati en naravoslovni in en športni IP samo v primeru, če dodatno izbere še en predmet iz druge skupine. Če mu likovno snovanje ne ustreza, mora na navedeni šoli torej dvakrat tedensko neprostovoljno k pouku latinščine!)

DOPOLNITEV stališč 17.11.2005:

Odpraviti je treba neživljenjske omejitve pri izbiri IP, ki izvirajo iz formalne delitve ne eno-, dvo- in triletne (npr. prepoved ponovnega obiskovanja Športa za sporstitev).

Dolg spisek izbirnih predmetov ne zagotavlja zadovoljitve vseh interesov

Teza avtorjev reforme, da dolg seznam možnih IP zagotavlja uveljavitev posebnih interesov vseh učencev, nikakor ni zdržala preizkusa v praksi. Čeprav bi bilo v posameznem razredu teoretično mogoče izbrati med 60–70 predmeti, jih posamezna OŠ namreč že v začetku postopka izbire ponudi le manjši del. Nadalje se dogaja, da se v postopku izbiranja glasovi učencev porazdelijo med dva ali več podobnih predmetov (npr. logiko in matematični praktikum) in tako noben od njih ne doseže predpisanega števila prijav za formiranje skupine. 

(3)  Morda bi opisano težavo lahko omilili s spremembo postopka zbiranja prijav, tako da bi učenec k izbranemu predmetu smel pripisati tudi vsebinsko sorodno alternativo, in bi se glasovi tema predmetoma seštevali namesto izključevali. 

(3b)  Podoben učinek bi dobili tudi, če bi bil spisek možnih IP krajši, tako da bi bilo na njem manj vsebinsko sorodnih parov (npr. šport za sprostitev in šport za zdravje, …). 

V kolikor prejšnja predloga nista sprejemljiva, oziroma je potreben daljši čas za njuno strokovno presojo, bi lahko razmere začasno izboljšali z navodilom šolam, naj v prihodnjem šolskem letu ne ponudijo v izvajanje parov vsebinsko zelo sorodnih predmetov. Zbiranje prijav za obisk IP v prihodnjem šolskem letu se bo namreč vsak čas pričelo.

Z gotovostjo lahko trdimo, da izbor dveh ali treh od 15 predmetov pri veliko učencih ni odraz njihovih posebnih interesov, pač pa gre za razmeroma naključen presek ponudbe šole, zakonskih omejitev pri izbiri, diktata večine in nepoznanih podrobnosti v avtomatiziranem postopku odločanja. Obvezno obiskovanje nepriljubljenega IP, ki za nameček očitno ne podaja nujno potrebnega znanja, lahko gotovo spoznamo kot še en vir stresa. Učenci z interesi, ki odstopajo od povprečja, pa bodo zagotovo še naprej obiskovali izvenšolske dejavnosti.

Vzporedno izobraževanje v glasbenih in baletnih šolah

Strokovno je nesporno, da navedene šole opravljajo pomembno učno-vzgojno funkcijo, ki je OŠ ne morejo zagotoviti na ustreznem nivoju. Zato so v Sloveniji že desetletja vključene v sistem osnovnega šolstva. Pri ustrezno organiziranih in opremljenih šolah MŠŠ z vpisom v razvid potrdi, da kvalificirano izvajajo javno veljaven učni program, prizna uradno veljavo njihovih spričeval na podlagi poenotenih letnih izpitov, delovanje večine teh šol pa tudi financira. 

Zaradi navedenih dejstev nas preseneča dosedanja marginalizacija tega sektorja šolstva s strani pristojnega ministrstva in enačenje z ostalimi obšolskimi dejavnostmi. Ob tem naj spomnimo, da navedenim dejavnostim priznava poseben status že veljavni zakon (ZOsn, 51. člen): “Učencem, ki se vzporedno izobražujejo v glasbenih, baletnih in drugih šolah, ki izvajajo javno veljavne programe in perspektivnim športnikom se lahko prilagodi opravljanje obveznosti na način, ki ga določi minister.”

V resnici pa sedaj velja prav obratno: Učenci s tovrstnimi interesi so glede na vrstnike v neenakopravnem položaju, saj morajo ob uradno izkazanem vzporednem izobraževanju opraviti še polno število IP.  Ob tem je ironično, da so bili IP uvedeni prav z namenom ponuditi otrokom kvaliteten pouk dodatnih, specialnih znanj po lastni izbiri! Zato:

(4)  Predlagamo, da se vzporedno izobraževanje učencev v glasbenih in baletnih šolah prizna za opravljen IP. Glede na vsebinsko dvojnost (posebna ocena za znanje glasbene teorije in obvladovanje instrumenta oz. balet) in velik časovni vložek (na tej starostni stopnji tipično 5–10 ur na teden) bi bilo smiselno in pošteno tako izobraževanje priznati za dva IP! 

Predstavljamo si, da bi spisek možnih IP dopolnili s predmeti kot npr. igranje glasbenega instrumenta, balet, glasbena teorija (solfeggio) in ustreznim izvedbenim navodilom. V kolikor je problematično prepisovanje ocene druge institucije v spričevalo OŠ, bi lahko v slednjem stala le opomba, da ''se učencu predmet prizna za opravljen na podlagi spričevala tega in tega''. Zadržke praktične narave (npr. glede prenehanja obiskovanja glasbene šole med letom ali nizke pridobljene ocene) pa bi verjetno najlaže odpravili z izvirno, vendar pravično in praktično rešitvijo: Učenca bi jeseni oprostili opravljanja enega (ali pač dveh) IP na podlagi predloženega spričevala glasbene šole za izobraževanje v prejšnjem šolskem letu. 

V javnosti nekajkrat omenjen strah pred “razšolanjem” ostalih predmetov imamo za neosnovan, saj bi predlagano rešitev z zakonom omejili na glasbene in baletne šole, vpisane v razvid pri MŠŠ. Po naših informacijah bi bilo zajetih do 10% učencev, kar bi deloma olajšalo tudi sestavljanje urnikov za ostale.

Ocenjevanje ''vzgojnih'' predmetov

Uvedba številskega ocenjevanja pri predmetih likovna vzgoja, glasbena vzgoja in športna vzgoja je vzbudila med učenci in starši veliko nezadovoljstva. Za uvedbo stopenjskega ocenjevanja teh predmetov (zu/u/mu) v sedemdesetih letih so verjetno obstajali strokovni argumenti. Kakšni razlogi so snovalce reforme vodili v ponovno uvedbo številskih ocen, ni doslej javno pojasnil še nihče. V praksi pa opažamo sledeče neugodne posledice.

Prvič, pod pritiskom zahteve po objektivnem številskem ocenjevanju doseženega znanja (od 1 do 5) so se nekateri učitelji teh predmetov zatekli v posredovanje faktografije, nalaganje seminarskih nalog, ali merjenje telesnih zmogljivosti in spretnosti. Navedeni predmeti so namesto ur aktivnega oddiha vsaj deloma postali vir stresa, razvijanje naklonjenosti do umetnosti in športa pa je močno oteženo. Zaradi dodatnega dela učencem ostane doma manj časa za utrjevanje osnovnih vsebin in druge dejavnosti.

Drugič, kriteriji za ocenjevanje pri teh predmetih v praksi niso enotni in so v posameznih primerih tudi vsebinsko sporni. V lanskem letu smo z raznih instanc slišali nasprotujoča si pojasnila, naj bi se pri teh predmetih ocenjevalo (tudi) talent, odnos, dosežen napredek... Ob vsebinski spornosti posameznih od teh izjav (in neusklajenosti s pravilnikom o ocenjevanju) lahko ugotovimo tudi, da taka nejasnost povečuje občutek stresa pri učencih, saj čutijo, da nimajo neposrednega vpliva na doseženo oceno. Glede na posledice je potrebno odgovorno razmisliti, kakšen je učno-vzgojni smoter takega ocenjevanja? 

Tretjič, številsko ocenjevanje teh predmetov je nezdružljivo s sedanjim sistemom, ko vse ocene enakopravno sodelujejo pri izračunu učnega uspeha in efektivno predstavljajo del sprejemnega izpita za nadaljnje izobraževanje. Ali srednje šole res zanima učenčevo ‘znanje’ pri športu za sprostitev ali 'napredek' pri obdelavi lesa – in to v enaki meri kot obvladovanje osnov fizike ali kemije? Da so predmeti različno pomembni za nadaljnje šolanje nenazadnje priznava tudi nacionalni preizkus znanja, ki zajema le slovenščino, matematiko in izbran obvezni predmet. 

Večkrat slišani argument, da se s številskim ocenjevanjem vzgojnih in izbirnih predmetov dvigne učni uspeh učencev (kar naj bi bilo avtomatično dobro) je zgrešen, saj gre očitno le za navidezni dvig uspešnosti. V resnici velja žal prav obratno: Vključitev ocen iz teh predmetov v izračun uspeha zamegljuje stanje glede učne motivacije in zmožnosti učencev, kar bi verjetno moral biti eden glavnih kriterijev za pristop k nadaljnjemu izobraževanju. V kolikor pri nekaterih učencih trpi samopodoba zaradi slabšega uspeha, tega ni korektno popravljati z ocenjevanjem športne vzgoje. Bolje bi se bilo vprašati po vzrokih, zaradi katerih so šolske ocene postavljene na piedestal, ostale komponente otrokove dejavnosti in osebnosti pa so potisnjene ob stran.

(5)  Navedene težave bi najlaže odpravili, če bi se vrnili na stopenjsko ocenjevanje vseh vzgojnih predmetov.  V anketi našega Aktiva je tak predlog podprlo 73% staršev učencev v 7.r./9.

Alternativno (ali vsaj začasno) rešitev bi predstavljala določba v ustreznem pravilniku, da se številske ocene iz vzgojnih predmetov ne upoštevajo pri izračunu učnega uspeha. Le tako bomo navedenim predmetom povrnili njihovo primarno informativno-vzgojno in sprostitveno naravo.

Ocenjevanje izbirnih predmetov

Glede na pravkar povedano je še posebej sporno in nekoristno številsko ocenjevanje izbirnih predmetov s pretežno vzgojno komponento (npr. šport za sprostitev, likovno izražanje). Predlog 5 velja zato seveda tudi za tovrstne IP. Uveljavitev predloga 2b bi pri tem zagotovila, da imajo vsi učenci v spričevalu (oz. pri izračunu uspeha) enako število ocen.

(6)  Vprašanje pa je, ali ne bi kazalo iz ocenjevanja (ali vsaj izračuna uspeha) izločiti kar vseh IP. S tem bi učencem omogočili, da se pri izbiri IP neobremenjeno odločajo po lastnem interesu. 

Sedanji sistem namreč učence navaja k izbiri lažjih IP (npr.: ''Zanimajo me kemijski poskusi, ampak raje vzamem šport za sprostitev in si z manj dela zagotovim dobro oceno''). To spodkopava glavni namen uvedbe IP, t.j. ponuditi dodatna znanja po izbiri posameznega učenca, ob tem pa učence še navaja k špekuliranju. Ostajajo pa negativni učinki v obliki dolgih šolski dni, velikega števila ocenjevanj in pomanjkanja časa za kvalitetno domače delo in sprostitev. 

Olajšave za aktivne športnike

Po sedanji ureditvi lahko učenec, ki ob pouku vsakodnevno trenira in redno tekmuje, v šoli vedno izbere vsaj en športni IP (in dobi verjetno oceno 5). Obenem pa tisto uro seveda ne sme oditi domov, da bi nadoknadil domače delo in se odpočil. Zares ni jasno, kako to komur koli koristi!

(7)  V kolikor bi bili vsi ali vsaj nekateri IP neocenjeni, bi bilo možno in smiselno priznati en IP tudi učencem s statusom aktivnega športnika po enotnih kriterijih MŠŠ. 

Podobno kot pri predlogu 4 bi lahko v izogib praktičnim težavam in eventualnim špekulacijam tudi to oprostitev izvedli na podlagi potrdil o opravljenem delu in uspehih v prejšnjem šolskem letu.

NIVOJSKI POUK Z ZUNANJO DIFERENCIACIJO 

Uvedba nivojskega pouka je vnesla v izvedbo pouka številne novosti. Nekatere spremembe so za večino učencev lahko koristne, npr. nekaj manjše delovne skupine in boljša disciplina v višjih nivojih, ter skoraj individualen pristop k učenju v 1. nivoju zahtevnosti. Vendar pa zaenkrat ni nobenih dokazov, da koristi ločevanja otrok po učnem uspehu, kot se sedaj obvezno izvaja pri treh predmetih v 8. in 9.r./9, odtehtajo s tem povezane težave in tveganja, na katere opozarjajo psihologi, pedagogi in starši. Prve informacije kažejo prej na to, da je znanje matematike pri učencih iz devetletke v povprečju celo slabše, kot prej (res pa bi bilo prenagljeno to pripisovati izključno nivojskemu pouku).

Problematična se nam zdi zlasti uvedba diferenciranih pisnih testov. Učenci v 1. nivojski skupini tako nimajo možnosti pokazati znanja nad najosnovnejšim nivojem niti, kadar ga imajo (ni nujno, da iz šole!). V praksi je tudi težko zagotoviti tako strukturo testov, da bo ista ocena dosežena v vseh treh nivojih res prestavljala primerljiv nivo znanja. (Učitelji včasih priznajo, da je npr. za trojko potrebno v tretjem nivoju pokazati več znanja kot v prvem, kar je gotovo sporno!) Sestavljanje usklajenih diferenciranih testov za različne nivojske skupine predstavlja dodatno obremenitev za učitelje, ki imajo zato manj časa za pripravo na pouk. 

Drugič, ker so ocene v nižjih nivojih limitirane navzgor, morajo npr. učenci v 1. nivoju za dosego končne ocene 3 vedno znova pokazati skoraj vse pričakovano znanje, saj višje ocene sploh ne morejo doseči. Medtem pa sme tistim v 2. nivoju kdaj tudi spodleteti, saj to lahko kompenzirajo z višjo oceno ob drugi priložnosti. Tak način preverjanja znanja in ocenjevanja je zelo netransparenten, v posameznih primerih pa tudi nepravičen.

(8)  Zaradi navedenega se zavzemamo, naj bodo pisni testi za učence vseh nivojev enaki oz. primerljivi, vsi učenci pa imajo vedno možnost dobiti katerokoli oceno – pač v skladu z izkazanim znanjem po enotnih kriterijih, brez vpliva predhodne razvrstitve na nivoje. 

Pojavljajo se tudi čisto praktične težave, npr. dodatne omejitve pri sestavi urnikov, saj morajo vse skupine nivojskega pouka imeti npr. slovenščino na urniku hkrati (enako velja za angleščino in matematiko). To predstavlja veliko težavo pri izostankih posameznih učiteljev, saj praviloma ni na razpolago prost učitelj z ustrezno izobrazbo, ki bi ga lahko nadomestil. Zadrege so tudi pri razredništvu, saj slavisti, anglisti in matematiki vse leto poučujejo le en zahtevnostni nivo, zato nekatere ''svoje'' učence vidijo samo še na razrednih urah! 

Nadalje predstavlja nivojski pouk z zunanjo diferenciacijo za učence dodaten element stresa, ker se morajo naenkrat socialno umestiti v več novo oblikovanih skupinah. Po drugi strani pa od njih pričakujemo, da delujejo kot enotna razredna skupnost, čeprav z nekaterimi sošolci preživijo skupaj le še polovico vseh šolskih ur. Zaradi menjavanja nivojske skupine lahko učenca v istem letu uči tudi po več učiteljev.

Psihologi nadalje opozarjajo, da učne težave v obravnavani starosti pogosto niso posledica slabših sposobnosti, ampak izvirajo iz nizke motivacije in zaostajanja ali odklonov v psihosocialnem razvoju (to velja zlasti pri fantih). Nekateri učenci, razporejeni v najnižji nivo zahtevnosti, bodo lahko trajno oškodovani, saj ne bodo slišali vse učne snovi, bistveno zmanjšane pa so tudi njihove možnosti za posredno učenje preko sošolcev. S formalno razvrstitvijo v 1. zahtevnostni nivo in socializacijo v okviru te skupine se utrjuje njihovo dojemanje samih sebe kot manj sposobnih posameznikov, kar verjetno zmanjšuje možnosti za kasnejše premagovanje takega stanja. Po drugi strani pa se učenci z dejanskimi učnimi težavami znajdejo v skupini, kjer je motenje pouka še bolj izrazito kot v ''običajnem'' razredu in izgubljajo socialni stik s sošolci z zdravim odnosom do učenja in znanja. 

Ne preseneča nas niti, da je prehodnost navzgor zelo nizka, saj je visoko formalizirana in temelji na stalnosti doseganja najvišjih rezultatov na posamezni ravni znanja – pri tem pa je prav stalnost in zanesljivost tisto, česar učencem z opisanim psihološkim profilom verjetno najbolj primanjkuje.

(9)  Glede na navedeno ocenjujemo nivojski pouk z zunanjo diferenciacijo kot grob in premalo utemeljen poseg v način življenja in dela v OŠ. Zato predlagamo kompromisno rešitev, da bi se tudi v 8. in 9. razredu izvajal nivojski pouk s fleksibilno notranjo diferenciacijo, kot se sedaj izvaja v 7.r./9, torej le do obsega 25% ur in z manj formaliziranim postopkom prehajanja med nivoji. 

Na ta način se lahko na skupnih urah enotno podaja učna snov in pisno preverja znanje, ure diferenciranega pouka pa se na 1. nivoju namenijo ponovni razlagi in utrjevanju osnov, na 2. nivoju utrjevanju vse snovi, na 3. pa poglabljanju in nadgradnji programa. Ustno preverjanje znanja se po oceni učitelja lahko izvaja na skupnih (ob tem učenci tudi ponavljajo) ali pa ločenih urah. 

Pri tem sproščene ure učiteljev pa namenimo raje za aktivnejšo podporo najbolj nadarjenim in učencem s posebnimi potrebami!

DOPOLNITEV stališča 17.11.2005:

Javne osnovne šole naj ne odločajo samostojno o izvajanju nivojskega pouka. Pričakujemo, da bo na podlagi strokovnih analiz to vsaj v osnovnih potezah urejeno enotno za vso državo - še zlasti glede na majhno dejansko možnost vpliva staršev na ključne odločitve OŠ.

Aktiv odločno nasprotuje tudi hitremu uvajanju zamisli o fleksibilnem urniku, s katero javnost še ni bila niti celovito seznanjena.

Zunanje preverjanje znanja

Tudi glede načina in vloge zunanjega preverjanja znanja bo potrebno še nadaljnje analiziranje pričakovanih koristi in slabosti. Gotovo ne smemo podceniti nekaterih pozitivnih učinkov, na primer možnost strokovnega in javnega nadzora nad kvaliteto dela posameznih šol. Tudi mednarodne raziskave nakazujejo, da zunanje preverjanje lahko vnaša med učence zdravo dozo pritiska. 

Teza, da zunanje preverjanje ob zaključku šolanja zagotavlja pravičnejši izbor pri vpisu na najbolj obremenjene srednje šole, pa drži le z vidika učencev na OŠ z najkvalitetnejšim programom in temu primerno visokimi kriteriji pri ocenjevanju. Na teh šolah se utegnejo nekateri učenci s slabšimi ocenami pri zunanjem preverjanju odrezati bolje kot popolni odličnjaki na šolah z manj ambicioznim programom in kriteriji. Vendar pa je ključno vprašanje, ali višji dosežen rezultat pri zunanjem preverjanju prve učence zares bolj kvalificira za nadaljnje šolanje na najzahtevnejših srednjih šolah in gimnazijah? 

Sklep je gotovo nasproten, če obravnavamo razmere s stališča sposobnega in motiviranega učenca, ki je v svojem okolju najviše ocenjen, vendar zaradi specifičnih razmer ni pridobil enake količine znanja. Sklepati smemo namreč, da določene osebne predispozicije in delovne navade učenca bolje korelirajo z njegovo nadaljnjo uspešnostjo kot še tako objektivno izmerjen nivo trenutnega znanja. 

Zdi se torej, da niti šolski uspeh niti rezultat zunanjega preverjanja sama ne predstavljata zadostne informacije za optimalno selekcijo pri vpisu na najzahtevnejše srednje šole. Vendar pa ocenjujemo, da bomo z računanjem povprečja obeh uspehov, kot ga predpisuje sedanja ureditev dobili iz dveh neodvisnih informacij eno manj kvalitetno. Računanje povprečja obeh rezultatov bi bilo upravičeno, če bi šlo dejansko za dve meritvi iste količine (domnevno znanja). Ker pa gre vsaj deloma za informacijo o različnih lastnostih učenca, lahko tako mešanje jabolk in hrušk pripelje do še večjih anomalij kot upoštevanje le enega ali drugega kriterija. Tudi obvezno zaokroževanje ocen navzgor v obeh fazah postopka izračuna skupne ocene – čeprav na videz učencu prijazno – bo le dodatno zamegljevalo že tako majhne razlike med najboljšimi učenci in zmanjševalo objektivnost selekcije.

(10)  Kot dobro rešitev obravnavane dileme predlagamo, da - enako kot v osemletki - zaključne ocene šolanja oblikuje izključno predmetni učitelj (glede na obravnavano snov in dosežke ostalih učencev), skupni uspeh pa učiteljski zbor (upoštevajoč tudi dosežke na ostalih področjih). Rezultati zunanjega preverjanja naj se objavijo ločeno od šolskih ocen in na slednje ne vplivajo. Lahko pa bi minimalni uspeh na zunanjem preverjanju ostal nujni pogoj za uspešen zaključek osnovnega šolanja, kot predpisuje veljavni zakon.

Predlagana rešitev bi omogočila, da se pri vpisu na srednjo šolo neodvisno upoštevata obe oceni – npr. v seštevku z upoštevanjem uteži, ki se lahko s časom (ali celo od šole do šole) spreminja. Omogočila pa bi tudi uvajanje naprednejših shem, npr. zapolnitev vnaprej določenega dela prostih mest po rezultatih zunanjega preverjanja, preostanek pa izključno po šolskem uspehu. 

V kolikor ima zunanje preverjanje znanja prevelik pomen, nas mora skrbeti tudi posledično siromašenje pouka pri preverjanih, pa tudi ostalih predmetih. Učitelji bodo namreč - v želji pomagati učencem k dobrim možnostim za nadaljnje šolanje, pa tudi izkazati se kot dobri učitelji – veliko časa posvetili utrjevanju preverjanih vsebin do predpisanega nivoja. To bo šlo seveda na račun širine in globine obravnavanja snovi ter prilagajanja vsebin individualnim interesom učencev in učitelja. Pojav bo še zlasti izrazit v 9. razredu, saj zaključna preverjanja znanja predvidevajo izdatno vključenost vsebin iz 7. in 8. razreda. Te nevarnosti se v državah z daljšo tradicijo zunanjega preverjanja dobro zavedajo, zato pazijo, da učitelji ne bi vedeli natančno, katere vsebine in do katere globine se preverjajo. Kaže, da pri nas v tej smeri sploh ne razmišljamo – vprašljivo pa je tudi, do katere mere bi bili to sposobni izpeljati.

Dejstvo je tudi, da se le še manjši del osnovnošolcev vpisuje na šole z omejitvijo vpisa (po naših podatkih okrog 20%), ta delež pa bo v prihodnosti verjetno še manjši. Za preostale učence predstavlja intenzivna priprava na zaključno preverjanje znanja le nepotreben psihični pritisk in veliko porabo časa, ki bi ga lahko bolje porabili za osvajanje specialnih znanj (če se bodo vpisali na kakšno strokovno ali poklicno srednjo šolo). 

(11)  Zato se veliko staršev zavzema, da bi postalo zunanje preverjanje znanja ob zaključku šolanja neobvezno, tako kot ob koncu prvega in drugega triletja. Bilo bi torej predvsem v funkciji poenotenega sprejemnega izpita za nadaljnje izobraževanje na srednjih šolah z omejitvijo vpisa. Tak predlog je v naši anketi podprlo 83% staršev.

Izvajanje predmeta gospodinjstvo v prehodnem obdobju

Predmet gospodinjstvo je bil v predmetniku osemletne osnovne šole umeščen v 6., 7. in 8. razred, v devetletki pa v 5. in 6. razred. V obdobju uvajanja novega programa, ko učenci prehajajo iz 5.r./8 v 7.r./9, torej učenci tega predmeta sploh ne bi imeli. Zato je PRKK za gospodinjstvo predlagala, MŠZŠ pa šolam naložilo, da se v prehodnem obdobju gospodinjstvo poučuje v 7.r./9 kot dodaten predmet v obsegu 0,5 ure tedensko (kar je enako razliki med 29,5 ure in zakonsko dovoljeno mejo 30 ur tedensko). Ker to v enem šolskem letu nanese le 17,5 ure, predmetnik za 8. in 9.r./9 pa obsega polnih 30 ur (s tremi IP, od tega en tuj jezik), so odločili še, naj ''se v 7., 8. in 9 razredu v okviru naravoslovnih in tehniških dni dejavnosti nameni vsako leto po štiri dni dejavnosti (to je 20 ur letno) realizaciji ciljev s področja gospodinjstva.'' 

V lanskem in letošnjem šolskem letu imajo učenci v 7.r./9 tako 15 predmetov, namesto s predmetnikom predvidenih 14. V odgovor na javne proteste (in en vložen predlog amandmaja) je minister lansko poletje odredil, naj se gospodinjstvo v prehodnem obdobju izvaja v 5.r./8, s čimer smo se glede na velike obremenitve v zadnjem triletju strinjali.

Vendar pa v letošnjem šolskem letu presenečeni ugotavljamo, da - v nasprotju z drugim delom originalnega navodila – na nekaterih šolah izvajajo gospodinjstvo kot redni predmet povrh rednega predmetnika tudi v 8.r./9. Tako se je učencem število predmetov povzpelo na 16–17, tedenska obremenitev pa preseže dovoljenih 30 šolskih ur (ob izboru treh IP, od tega en tuj jezik). To se dogaja ne le brez aktivnega privoljenja staršev, ampak celo brez kakršnegakoli obvestila ali pojasnila. Tudi na neposredna vprašanja glede te nepravilnosti starši nismo dobili zadovoljivih odgovorov. Učenci so dobili le informacijo, naj bi se pouk gospodinjstva izvajal le do konca decembra, vendar je trenutno (sredi februarja) le-ta še vedno v teku. Obveščeni nismo bili niti o tem, ali bodo učenci dobili ob koncu leta v spričevala dodatno oceno, jih pa pri pouku ocenjujejo. 

(12)  Ker vemo, da na večini šol po Sloveniji gospodinjstva v 8.r./9 ne izvajajo, vas pozivamo, da v najkrajšem možnem času pošljete vsem OŠ obvezujoče navodilo, s katerim boste poenotili izvajanje predmeta gospodinjstvo v 8. in 9. razredu devetletke. Šole, ki letos izvajajo pouk gospodinjstva v 8.r./9, naj s tem takoj prenehajo, saj mnogi učenci presegajo zakonsko dovoljeno urno obremenitev. Za gospodinjstvo v 8.r./9 učenci ne smejo dobiti končnih ocen, saj jih ne bodo imeli niti njihovi vrstniki na šolah, ki spoštujejo originalno navodilo PRKK in MŠZŠ. 

Regulirati pogostost projektnih nalog

S pedagoškega vidika vsekakor podpiramo izdelavo projektnih nalog (seminarji in plakati) v OŠ. Opažamo, da so projektne naloge pogoste zlasti pri nekaterih stranskih in izbirnih predmetih, saj je v eni uri pouka tedensko res težko obravnavati zaključeno celoto snovi in izpeljati še predpisana ocenjevanja. Zaradi razmeroma visokega časovnega vložka pa je nesprejemljivo, da jih učitelji delijo popolnoma neodvisno, po lastni presoji, kar povzroča neenakomerne in občasno pretirane obremenitve učencev (npr. 5 nalog v polovici šolskega leta).

(13)  Število in pogostost projektnih nalog je potrebno regulirati s pravilnikom, podobno kot je to urejeno za pisno ocenjevanje. Ocenjujemo, da bi ena projektna naloga na trimester povsem zadoščala za pridobivanje tovrstnih izkušenj v OŠ, obenem pa za večino učencev predstavljala sprejemljivo mejo dodatne obremenitve ob rednem delu za šolo. 

Počitnice ali ''učitnice''?

V kolikor je bilo strokovno ugotovljeno, da učenci med šolskim letom potrebujejo celotedenski odmor, je to potrebno spoštovati. Navedeni cilj gotovo ni dosežen, če učence že prve dni po zimskih počitnicah čakajo številna najavljena in nenajavljena ocenjevanja znanja. Res je neugodno, da se drugo ocenjevalno obdobje praviloma zaključi teden ali dva po zimskih počitnicah. Vendar pa je za razrešitev te težave potrebno poiskati sistemsko rešitev, ne pa je v celoti prevaliti na pleča učencev.

(14)  Zato predlagamo, da se s pravilnikom prepove neprostovoljno ocenjevanje znanja vsaj 3 dni po zimskih počitnicah. 

Javna skrivnost je, da so se tudi celotedenske novembrske, novoletne in prvomajske počitnice že zdavnaj spremenile v ''učitnice''. O stiskah zaposlenih staršev, ki morajo otroke prepustiti nekvalitetnemu preživljanju teh tednov, ob tem pa jih še spodbujati k učenju, pričajo številne izjave v pisanih in elektronskih medijih. (V navedenih obdobjih na šolah tudi ni organizirane prehrane, niti varstva za mlajše učence v ustaljenih skupinah.)

(15)  Ker sodi Slovenija med države z manjšim številom šolskih dni, obenem pa ugotavljamo, da je pritisk na učence med šolskim letom nadpovprečen (iz kakršnih koli vzrokov že), bi veljalo razmisliti o ukinitvi nekaterih od teh celotedenskih prekinitev in (ponovno) združevati le posamezen praznik z najbližjim vikendom. Tako pridobljeni šolski dnevi bi pomagali zmanjšati intenzivnost šolskega in domačega dela med letom, ob nezmanjšanem skupnem številu šolskih ur in obsegu obdelane snovi.

Starši, ki želijo ob navedenih praznikih otroku omogočiti daljši oddih, imajo za to že z zakonom zagotovljeno pravico (do pet dni na leto, brez obrazložitve). Zaradi velikega števila pouka prostih dni pa v sedanjih razmerah večini staršev tako in tako zmanjka razpoložljivih dela prostih dni (celo za poletne počitnice), zato  navedena pravica večinoma ostaja le na papirju.

Fleksibilni predmetniki

(16)  Predlog dr. Slavka Gabra, naj bi težave zaradi prevelikega števila predmetov v zadnjem triletju reševali z uvedbo fleksibilnih predmetnikov, starši enoglasno zavračamo. V kolikor bi se diskusija o tem predlogu nadaljevala, bomo predlogu aktivno nasprotovali s številnimi vsebinskimi argumenti. 

Položaj učiteljev

Gotovo vam učitelji in ravnatelji tudi sami sporočajo svoja opažanja in predloge. Vendar pa je prav, da na tem mestu zatrdimo, da pri naših razmišljanjih ne gre za poskus izboljšati razmere za učence na račun položaja učiteljev. Nasprotno, prepričani smo, da bo nujno izboljšanje razmer za delo in življenje učencev pripomoglo k lažjemu in boljšemu delu v razredu, v obojestransko zadovoljstvo. 

Obenem pa smo zaznali, da so se z nekaterimi novostmi delovne razmere učiteljem tudi neposredno poslabšale. Z uvedbo številnih izbirnih predmetov so jim naložene ne le dodatne priprave, ampak tudi nesorazmerna količina administrativnega dela, npr. vodenje številnih dnevnikov v kombiniranih skupinah učencev. Podobno velja za delo pri nivojskem pouku, kjer se pridružijo še sestanki zaradi usklajevanja diferenciranih testov med učitelji različnih nivojev. Pojavil se je tudi problem priprav in vodenja pouka izven področja strokovne izobrazbe pri nadomeščanju odsotnih učiteljev v nivojskem pouku. Nenazadnje so tudi za številne učitelje delovni dnevi sedaj daljši zaradi učenja IP (predura, 7. in 8. šolska ura), pa tudi zaradi številnejših lukenj v njihovih urnikih. To seveda vnaša tudi v njihova življenja nepričakovane spremembe in težave ter objektivno slabša izrabo časa izven razreda. Ob tem res ni nerealno pričakovati izboljšanja kvalitete pouka in razpoloženja v razredu.

V kolikor so nekateri razmišljali, da bo povečanje števila šolskih ur pomagalo zagotoviti zaposlenost učiteljev ob upadajočem številu šoloobveznih otrok, pa sedaj vse bolj ugotavljajo, da uvedena rešitev – tudi zaradi prej navedenih učinkov – ni najboljša. V tem smislu bi radi ponudili v razmislek nekoliko provokativno tezo, da bi glavni cilj reforme (t.j. višji nivo znanja ob manjši psihični obremenjenosti učencev), obenem pa tudi višjo zaposlenost in lažje delo učiteljev, lahko v določeni meri dosegli tudi z nižanjem normativa za število učencev v skupinah... 

Za konec naj izrazimo le še željo in upanje, da bomo starši v prihodnje lahko aktivneje sodelovali v razpravi o učinkih posameznih rešitev na delo in življenje naših otrok.


za Delovno skupino za devetletko

Aktiv svetov staršev ljubljanskih OŠ



dr. Boris Majaron 



Živa Drol Novak









    predsednica

Viri:

� Kako poskrbeti za zdravje šolarjev, prim. asist. mag. Polona Brcar, dr. med., spec. šolske medicine, Inštitut za varovanje zdravja RS.  (� HYPERLINK "http://www.sigov.si/ivz/vsebine/v_solo/Zdravje_solarjev.pdf" ��http://www.sigov.si/ivz/vsebine/v_solo/Zdravje_solarjev.pdf�)


� Mednarodno poročilo o raziskavi Obnašanje v zvezi z zdravjem v šolskem obdobju, Inštitut za varovanje zdravja RS, 2004.  (http://www.sigov.si/ivz/ogl_deska/spor_javnost/porocilo_obnasanje1.pdf; � HYPERLINK "http://www.euro.who.int/eprise/main/WHO/InformationSources/Publications/catalogue/20040601_1" ��http://www.euro.who.int/eprise/main/WHO/InformationSources/Publications/catalogue/20040601_1�)


� Analiza obremenjenosti učencev 7. razreda devetletne osnovne šole, Zavod RS za šolstvo, 2004. (� HYPERLINK "http://anton.lj.zrsss.si/dokumenti/zajavnost/Vlado_ANALIZA" ��http://anton.lj.zrsss.si/dokumenti/zajavnost/Vlado_ANALIZA� obremenjenosti učencev 7 razreda.doc)


� Domača študija (vzporedna s TIMMS 2003), Pedagoški inštitut, 2004.


� Delovno gradivo o vsebinskih in organizacijskih vprašanjih 9-letne osnovne šole, Ministrstvo za šolstvo in šport RS, 2004. (� HYPERLINK "http://www.mszs.si/slo/solstvo/os/pdf/Vseb" ��http://www.mszs.si/slo/solstvo/os/pdf/Vseb� in organ vpr- popravljeno_jan04.pdf)

